Obec Vaďovce na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa § 15 ods. 7 zákona č. 131/2010 Z. z. o pohrebníctve **v y d á v a**



**VŠEOBECNE ZÁVÄZNÉ NARIADENIE**

**č. /2021 o ochrannom pásme pohrebísk na území obce Vaďovce**

**Článok 1**

**Úvodné ustanovenie**

1. Obec Vaďovce týmto všeobecne záväzným nariadením (ďalej len VZN) určuje:

a) šírku ochranného pásma pohrebiska od hranice pozemku pohrebiska;

b) pravidlá umiestňovania a povoľovania budov a stavieb v ochrannom pásme pohrebiska so zreteľom na pietny charakter pohrebiska;

c) činnosti, ktoré nie je možné v ochrannom pásme vykonávať počas pohrebu.

2. Na účely tohto VZN sa rozumie:

a) pohrebisko je cintorín, kolumbárium, urnový háj, rozptylová lúka a vsypová lúka;

b) pohreb je pochovanie ľudských pozostatkov alebo ľudských ostatkov, obyčajne spojený s obradom.

**Článok 2**

**Šírka ochranného pásma**

1. Šírka ochranného pásma pohrebiska je 50m od hranice pozemku pohrebiska umiestneného na území obce Vaďovce.

**Článok 3**

**Pravidlá umiestňovania a povoľovania budov a stavieb v ochrannom pásme pohrebiska**

1. V ochrannom pásme pohrebiska umiestneného na území obce Vaďovce sa nesmú povoľovať a umiestňovať stavby a budovy okrem tých, ktoré poskytujú služby súvisiace s pohrebníctvom.

**Článok 4**

**Činnosti, ktoré nie je možné v ochrannom pásme vykonávať počas pohrebu**

1. V ochrannom pásme pohrebiska umiestneného na území obce Vaďovce nie je možné bez súhlasu obce Vaďovce počas pohrebu vykonávať nasledujúce činnosti:

a) akékoľvek činnosti, ktoré rušia alebo inak negatívne ovplyvňujú dôstojný priebeh pohrebu hlukom, vibráciami, svetelnými alebo laserovými a inými obdobnými efektami, a to akoukoľvek formou, najmä neprimerane hlučným správaním, spevom, reprodukciou / produkciou hudby, hlukom motorov áut, strojov a zariadení, výkonom hlučných stavebných alebo iných prác/;

b) vykonávanie akýchkoľvek verejných zhromaždení alebo podujatí spojených s produkciou hudby alebo hovoreného reprodukovaného slova s výnimkou takých, ktoré súvisia alebo sú súčasťou prebiehajúceho pohrebu.

2. Zákazy podľa ods. 1. tohto článku sa nevzťahujú na vykonávanie sezónnych prác pri zabezpečovaní nevyhnutnej údržby ciest a chodníkov, verejných priestranstiev a verejnej zelene, neodkladných sezónnych poľných prác a na vykonávanie prác pri odstraňovaní následkov živelných pohrôm alebo havárií. Zákazy sa taktiež nevzťahujú na vykonávanie neodkladných činností smerujúcich k odstráneniu priamo hroziacej škody na majetku alebo zdraví v nevyhnutnom rozsahu.

**Článok 5**

**Orgány dozoru a sankcie**

1. Dozor nad dodržiavaním čl. 4 tohto VZN vykonávajú poverení zamestnanci obce Vaďovce,

2. Porušenie ustanovenia čl. 4 tohto VZN je postihnuteľné podľa osobitných predpisov

/Zákon č. 369/1990 Zb. o obecnom zriadení v planom znení, zákon č. 372/1990 Zb. o priestupkoch v platnom znení/

**Článok 6**

**Záverečné ustanovenia**

1. Toto VZN bolo schválené obecným zastupiteľstvom vo Vaďovciach dňa ............................ uznesením č. ............. a nadobúda účinnosť pätnástym dňom od jeho vyvesenia na úradnej tabuli obce Vaďovce.

Alžbeta Tuková

starostka obce Vaďovce

VZN vyvesené na pripomienkovanie dňa:

VZN schválené dňa:

Schválené VZN vyvesené dňa:

Nadobudnutie právoplatnosti VZN dňa: